31998D0118
L 033/21
JURNALUL OFÍCIAL AL UNIUNII EUROPENE
DECIZIA CONSILIULUI
din 16 decembrie 1997
cu privire la încheierea Protocolului de aderare a Principatului de Monaco la Convenția privind protecția Alpilor
(98/118/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 130s alineatul (1), coroborate cu articolul 228 alineatul (2) și articolul 228 alineatul (3) primul paragraf,
având în vedere propunerea Comisiei (1),
având în vedere avizul Parlamentului European (2),
întrucât Comunitatea Europeană este parte contractantă la Convenția privind protecția Alpilor (Convenția alpină) (3);
întrucât protecția Alpilor reprezintă un obiectiv major pentru toate statele membre datorită caracterului transfrontalier al problemelor de mediu, economice și sociale ale zonei alpine;
întrucât Comunitatea a luat parte la negocierile privind Protocolul de aderare a Principatului de Monaco la Convenția privind protecția Alpilor și a semnat acest protocol la 20 decembrie 1994;
întrucât acordul de a se obliga prin Convenția alpină, presupune de asemenea acordul de a se obliga prin Protocol, care extinde suprafața geografică la care Convenția se aplică;
întrucât extinderea Convenției alpine asupra Principatului de Monaco permite îmbunătățirea protejării Alpilor în toată zona alpină;
întrucât este necesar ca, în consecință, Comunitatea să aprobe Protocolul,
ADOPTĂ PREZENTA DECIZIE:
Articolul 1
Protocolul de aderare a Principatului de Monaco la Convenția privind protecția Alpilor este aprobat în numele Comunității Europene.
Textul Protocolului este atașat prezentei decizii.
Articolul 2
Președintele Consiliului este autorizat să desemneze persoana sau persoanele abilitate să depună, în numele Comunității, instrumentul de aprobare în Republica Austria în conformitate cu articolul 11 alineatul (2) din Convenție.
Adoptată la Bruxelles, 16 decembrie 1997.